Vrede-skool deur vlamme verswelgDie ou Laerskool Fred Wentzel op Vrede in die Vrystaat is Vrydag deur vlamme verswelg. (Foto: Facebook / Alie Nel) Die ou Laerskool Fred Wentzel op Vrede in die Vrystaat is Vrydag deur vlamme verswelg. Die brand het omstreeks 03:00 Vrydag uitgebreek en dié 115 jaar oue skoolgebou, wat op 16 September 1907 amptelik ingehuldig is, vernietig. Die amptelike oorsaak is nog nie bekend nie, hoewel die brand moontlik weens ŉ verwarmer ontstaan het. Luidens ŉ verklaring deur die Vryheidsfront Plus (VF Plus) het die Phumelela- plaaslike munisipaliteit se brandweerdienste eers 06:30 by die toneel opgedaag. Dít was toe reeds te laat. Boere van die gemeenskap en gemeenskapspolisiëringsforum het ook tevergeefs probeer om die skool, nou die Intuthuko-Katleho Secondary School, te red. Jan van Niekerk, die VF Plus se provinsiale leier in die Vrystaat en self ŉ oudleerder, het die skuld op die munisipaliteit se “ontoereikende brandbestrydingstoerusting en -vermoë” gepak. “Die VF Plus beskou die tekort aan brandweerdienste in Phumelela as onaanvaarbaar. Die feit dat brande nie doeltreffend bestry kan word nie, lei tot onnodige lewens- en eiendomsverlies,” het Van Niekerk gesê. Die skool is in 1907 amptelik ingehuldig. (Foto: Facebook / Ali Nel) “Die VF Plus het dié krisis onder die aandag van die Vrystaatse departement van samewerkende regering en tradisionele sake (Cogta) gebring en dring daarop aan dat die provinsiale regering dringend ingryp. Die inwoners van Phumelela verdien om in ŉ veilige omgewing te leef en werk met toereikende dienslewering.” Oudleerders het hulle tot sosiale media gewend om hul misnoeë oor die voorval uit te spreek. “Hartseer … Ons almal se voetspore lê daar. Tragies,” het Marietha Kriel by ŉ plasing oor die voorval geskryf. “Ons is so trots om te kan sê dat ons daar skoolgegaan het,” het Martin Ras gesê. Elna Casey skryf dat sy én haar kinders hier skoolgegaan het. “Regtig tragies. Wonderlike herinneringe. Was daar op skool van sub A tot st. 5,” sê Ria Botha. Die 83-jarige Eleen Joubert sê sy onthou nog toe sy destyds daar skoolgegaan het, was mnr. Basie Fourie die skoolhoof. Ander gebruikers het ook herinneringe oor hul gunstelingonderwysers opgehaal. Mariana Strydom het foto’s van die brandende skool gedeel en gesê sy voel “gebroke”. “Julle, my alma mater, voormalige Fred Wentzel Primêr, is weg.” Olwethuthando Gee het haar meegevoel aan al die leerders, veral die gr. 12-leerders, uitgespreek. “Gr. 12’s het nog net ŉ paar maande oorgehad tot hul finale eksamens. Jammer aan al die leerders.”